A Bizottság 2003/95/EK irányelve
(2003. október 27.)
a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló 96/77/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2], és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel:
(1) A legutóbb a 2001/5/EK irányelvvel [3] módosított, a színezékeken és édesítőszereken kívüli egyéb élelmiszeradalékokról szóló, 1995. február 20-i 95/2/EK európai parlamenti és tanácsi irányelv [4] megállapítja azon listát, amely az élelmiszerekben használható, színezékeken és édesítőszereken kívüli adalékanyagokat tartalmazza.
(2) A legutóbb a 2002/82/EK irányelvvel [5] módosított 96/77/EK bizottsági irányelv [6] megállapítja a 95/2/EK irányelvben említett adalékanyagok tisztasági követelményeit.
(3) Az élelmiszerügyi tudományos bizottság 2002. május 6-i véleményében arra a következtetésre jutott, hogy az etilén-oxid jelenlétét a kimutatási határ alá kell csökkenteni. A 96/77/EK irányelvben megállapított, adalékanyagokra vonatkozó jelenlegi tisztasági követelményeket ennek megfelelően módosítani kell.
(4) Szükséges a műszaki fejlődéshez igazítani az E 251 nátrium-nitrát és az E 459 béta-ciklodextrin anyagok tisztasági követelményeit.
(5) Figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által megszerkesztett Codex Alimentarius-ban az adalékanyagok vonatkozásában megállapított előírásokat és vizsgálati módszereket.
(6) A 96/77/EK rendeletet ennek megfelelően módosítani kell.
(7) Az ezen irányelvben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 96/77/EK irányelv melléklete az ezen irányelv mellékletének megfelelően módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2004. november 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Azon 2004. november 1-je előtt forgalomba hozott vagy felcímkézett termékeket, amelyek nem felelnek meg az ezen irányelvnek, a készletek kimerüléséig lehet forgalomba hozni.
4. cikk
Ez az irányelv az Európai Unió Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2003. október 27-én.